recursal/SuperWikiNEXT-32B huggingface dataset:
| Diakritiske tegn |
| --- |
| aksent
akutt aksent (  **ˊ**  )
dobbel akutt aksent (  **˝**  )
grav aksent (  **ˋ**  )
breve (  **˘**  )
hake (  **ˇ**  )
cedille (  **¸**  )
cirkumfleks (  **ˆ**  )
trema (  **¨**  )
dot (  **·**  )
*anunaasika* (  **˙**  )
*anusvaara* (  **̣**  )
horn / *dấu móc* (**̛**) 
krok / *dấu hỏi* (  **̉**  )
makron (  **ˉ**  )
kvist (  **˛**  )
ring / *kroužek* (  **˚**  )
*spiritus asper* (  **ʽ**  )
*spiritus lenis* (  **ʼ**  )
tøddel (  **¨**  ) |
| Tegn som av og til brukes som diakritisk tegn |
| apostrof (  **’**  )
bar (  **|**  )
kolon ( **:**  )
komma (  **,**  )
bindestrek (  **˗**  )
tilde (  **˜**  )
titlo (  **҃**  ) |

En **hake** eller **hácek** ( ˇ ) er et diakritisk tegn som ser ut som en liten v som plasseres over en bokstav. Den ser ut som en opp-ned cirkumfleks, og kan lett forveksles en breve, men er forskjellig: Breven er rund i form, mens haken er spiss. Hvilken lydverdi en bokstav med hake har, kan variere fra språk til språk, selv om en hake plassert over en konsonant generelt assosieres med affrikater og frikativer.

Vanlige eksempler på bokstaver med hake er (og den lyden de vanligvis representerer): š [ʃ], ž [ʒ], č [tʃ] og ǧ [dʒ].

På tsjekkisk og slovakisk brukes haken til å representere palatalisering. Eksempler på slik bruk er bokstavene: Ď, Ť, Ň og Ľ (den siste brukes kun på slovakisk).

I pinyin systemet for å translitterere kinesisk brukes en hake over en vokal for å markere den tredje tonen: fallende så stigende.

De fleste bokstavene som kan opptre med hake, på de fleste språk, har egen koding i Unicode, men, i tillegg kan en «fri» hake kodes over en hvilken som helst bokstav, med koden U+030C. 

|  |  |
| --- | --- |
| Oppslagsverk/autoritetsdata | Store norske leksikon
 |
**Joachim Ernst** (født ca. 1961) er en tysk tidligere skihopper som konkurrerte for Vest-Tyskland. Han representerte SV Trossingen.

Han deltok i verdenscupen i årene 1980-1984, med 34.-plass i 1981/82 som beste sammenlagtplassering. I den tysk-østerrikske hoppuka var 16.-plass i 1980/81 hans beste sammenlagt. Beste plassering i enkeltrenn i Hoppuka og verdenscupen var 7.-plass i Garmisch-Partenkirchen 1. januar 1981.

I VM i Oslo i 1982 ble han nummer 11 i normalbakken og 38 (av 55 deltakere) i storbakken, og var på det tyske laget som ble nummer 11 av 16 lag i lagkonkurransen. Han ble vesttysk mester i normalbakke i 1982.

Joachim Ernst er gift med den sveitsiske tidligere langrennsløperen Cornelia Ernst-Thomas, som deltok i OL i Lake Placid i 1980 og flere ganger ble sveitsisk mester. Familien bor i Sveits, der Joachim Ernst har vært direktør for hotell i St. Moritz og Sternenberg. Han er også skihopptrener i Skiclub Einsiedeln. Fra oktober 2010 drev paret et hotell med kristen profil i Sternenberg, men hotellet gikk konkurs og måtte stenge i juni 2011, etter bare sju måneders drift.

Referanser
----------

1. ↑  Schwäbische Zeitung: "Entlassung als Bundestrainer war das Beste, das mir passieren konnte"[*død lenke*] (2. mai 2009, besøkt 31. juli 2012)
2. ↑  Zürcher Oberländer: «Das Haus der Stille wird laut» (23. september 2010, besøkt 31. juli 2012)
3. ↑  Zürcher Oberländer: Geldmangel – Hotel Sunnebad schliesst nach sieben Monaten (4. juli 2011, besøkt 31. juli 2012)

Kilder
------

* Jens Jahn, Egon Theiner: *Enzyklopädie des Skispringens*. AGON Sportverlag, Kassel 2004. ISBN 3-89784-099-5, flere sider
* Sport-Komplett.de: Skispringen - Deutsche Meisterschaften (besøkt 31. juli 2012)

Eksterne lenker
---------------

* (en) Joachim Ernst – FIS (skihopping) Rediger på Wikidata
**Joachim Bruel** (*Brulius*, født tidlig på 1600-tallet i Vorst som da var en landsby i Brabant i dagens Belgia, død 29. juni 1653) var en katolsk prest, teolog og historiker.

Etter å ha trådt inn i augustinerordenen for å bidra til å styrke ordenen, ble han sendt til Bourges i Frankrike for å fullføre studier i filosofi og teologi. Der tok han høyere grad i teologi. I 1638 ble han valgt til prior for ordenens konvent i Köln. Etterpå var han i to omganger (1640 og 1649) provinsialprior.

Han er av særlig interesse for Perus og Kinas misjonshistorie. Blant hans publiserte verker er:

* *Historiae Peruanae Ordinis Eremitarum S.P. Augustini: Libri octodecim*. Dette verket knytter opp imot den spanske *Cronica moralizada del Orden de San Augustin en el Peru*, publisert av Fra Antonio de la Calancha i Barcelona, 1638; fortsatt av Fra Diego de Cordova, og publisert i Lima i 1653. Bruels latinske versjon ble trykket i Antwerpen i 1651.
* En latinsk oversettelse av Mendozas monumentalhistorie for Kina, *Rerum Morumque in Regno Chinensi* etc.

Kilder
------

* *Catholic Encyclopedia* 1913.

|  |  |
| --- | --- |
| Oppslagsverk/autoritetsdata | VIAF **·** GND **·** LCCN **·** ISNI **·** BNF **·** BNF (data)
 |
Italy Star
**Italy Star** er en britisk militær kampanjemedalje tildelt for tjeneste i Italia, Korsika og Sør-Frankrike, Dodekanesene, Egeerhavet og Hellas, samt Jugoslavia og Østerrike under andre verdenskrig.

Utforming
---------

Italy Star er utformet som en stjerne med seks tagger og er laget av bronse. Høyden er 44 mm, bredden 38 mm.  Forsiden har en midtmedaljong som viser kong Georg VIs kronede monogram omgitt av en bord med innskriften «THE ITALY STAR». Baksiden er slett, men kan i noen tilfeller ha mottagerens navn inngravert.

Medaljen er opphengt i et bånd i fargene til Italias flagg, en grønn midtstripe med hvite kanter på rødt. Medaljen ble ikke tildelt med båndspenne.

Tildeling
---------

Medaljen ble tildelt personell, først og fremst fra den britiske hæren og hærstyrker fra Samveldeland, som tjenestegjorde i mer enn én dag på Sicilia mellom 11. juni 1943 og 17. august 1943, på Sardinia mellom  11. juni 1943 og 19. september 1943, på Pantelleria 11. juni 1943 og i Italia mellom 11. juni 1943 og 8. mai 1945. Medaljen ble etter nærmere bestemmelser også tildelt for deltagelse i strid på Korsika i Frankrike, Hellas, Jugoslavia og Østerrike. Personell i marinen, som tjenestegjorde i Middelhavet i støtteoperasjoner kunne også tildeles medaljen, såfremt de først hadde kvalifisert seg til 1939–1945 Star. Tjenestegjørende i luftvåpenet ble tildelt medaljen etter gjennomføring av ett operativt tokt over de aktuelle land- og sjøområdene.

Se også
-------

* 1939–1945 Star
* Africa Star
* Air Crew Europe Star
* Arctic Star
* Atlantic Star
* Burma Star
* France and Germany Star
* Pacific Star

Referanser
----------

1. ↑  John W. Mussell: *The Medal Yearbook 2014*, Honiton: Token Publishing, 2013, s. 186.
2. 1 2 3  «Italy Star», Ministry of Defence, gov.uk. Lest 19. november 2015.
3. ↑  Peter Duckers: *British Military Medals: A Guide for the Collector and Family Historian*, Barnsley: Pen and Sword, 2009, s. 111.
4. 1 2  «The Italy Star Eligibility Rules» Arkivert 27. april 2015 hos Wayback Machine. New Zealand Defence Force. Lest 19. november 2015
***When Love Was Blind*** er en amerikansk stumfilm fra 1911, regissert av Lucius J. Henderson.

Handling
--------

May Read er datter av en velstående enke. May har vært blind hele livet. Samtidig som moren hennes er ute av huset en dag, begynner det å brenne i bygningen. De feige tjenerne glemmer May, og løper ut av bygningen for å redde seg selv. Den blinde jenta, som ikke var i stand til å hjelpe seg selv, ville ha omkommet hvis det ikke hadde vært for tapperheten til Frank Larson. Han kjemper seg inn i leiligheten, og bærer May ut på gaten.

Men ved å gjøre dette, blir Frank vansiret for livet. Det unge paret forelsker seg, og moren samtykker i ekteskapet deres. To år senere har paret fått et barn sammen, og legen oppdager at han kan gjenopprette Mays tapte syn. Frank samtykker til operasjonen - selv om han frykter at når May kan se, vil synet av hans arrede ansikt gjøre at hun mister kjærligheten til ham. Etter operasjonen, som er vellykket, advarer legen May om ikke å fjerne bandasjene for tidlig, fordi dette kan bety at synet hennes forsvinner igjen.

Men ønsket om å se babyen hennes, og ektemannen hennes, er for sterkt. May tar av bandasjen, og oppdager at barnet hennes er like vakkert som hun hadde forventet. Men hun kaster et blikk på mannen sin, som står i det sterke lyset. Det gjør henne blind, og hun kan aldri se igjen. Men hun vet at babyen hennes er alt hun håpet den skulle være. Hun tror også at mannen hennes ser ut som hun hadde sett ham for seg i sine drømmer. Så til tross for hennes store lidelse, er hun virkelig lykkelig.

Referanser
----------

1. ↑  WHEN LOVE WAS BLIND

Eksterne lenker
---------------

* (en) *When Love Was Blind* på Internet Movie Database Rediger på Wikidata
***When Dawn Came*** er en amerikansk drama-stumfilm fra 1920, regissert av Colin Campbell og med Lee Shumway i hovedrollen.

Handling
--------

Dr. John Brandon, som tar seg av fattige og syke pasienter i slummen, møter forfatteren Norma Ashley når bilen hennes treffer en gutt som Brandon tar hånd om. Under Normas innflytelse, og mot ønske fra pastor Farrell, forlater Brandon slummen og blir partneren til Dr. Thurston. Men det Brandon ikke vet er er at Dr. Thurston er Normas forlovede. Brandon er velstående, og blir rasende når han hører Thurston og Norma latterliggjøre ham. I sinne slår han Thurston, og kveler Norma.

Deretter reiser han til en annen by, hvor hans høylytte forkynnelser om ateisme provoserer flere av innbyggerne, som hans gamle venn Farrell redder ham fra. Brandon forelsker seg i Mary Harrison, en blind ung kvinne. Brandon utfører en operasjon på Marys øyne, og synet hennes kommer tilbake.

Skuespillere
------------

* Lee Shumway som Dr. John Brandon
* James O. Barrows som Michael Farrel
* Colleen Moore som Mary Harrison
* Kathleen Kirkham som Norma Ashley
* William Conklin som Dr. Thurston
* Master Isadore Cohen
* Peaches Jackson

Referanser
----------

1. ↑  «When Dawn Came (1920)». *letterboxd.com* **(engelsk)**. Besøkt 22. juni 2023.
2. ↑  «AFI|Catalog». *catalog.afi.com*. Besøkt 22. juni 2023.

Eksterne lenker
---------------

* (en) When Dawn Came – kategori av bilder, video eller lyd på Commons Rediger på Wikidata

* (en) *When Dawn Came* på Internet Movie Database Rediger på Wikidata
Flagget for fyrstedømmet Junagadh
**Junagadh** er en by og et tidligere fyrstedømme i den indiske delstaten Gujarat. Byen er også hovedstad i Junagadh distrikt. Junagadh ligger sør for byen Rajkot, og syd på Kathiawarhalvøyen. Byen har ved folketellingen i 2001, 185 890 innbyggere. Hoveddelen av innbyggerne i distriktet snakker gujarati.

Kort historikk
--------------

Området rundt byen har vært befolket siden urtiden. Allerede på 200-tallet f.kr tror man at saketene har bodd i de mange grottene som er i nærheten av byen. Junagadh ble hovedstad for den muslimske staten Saurashtra og for rajputriket Chauda allerede på 800-tallet. Byen ble erobret i 1472 av Mahmud Bighara, som tok kontroll over byen og byttet navnet til Mustafabad".

Fyrstedømmet Junagadh var i kolonitiden en forholdsvis stor fyrstestat, med et areal på hele 8 643 kvadratkilometer. Det grenset da til fyrstedømmene Porbandar, Navanagar, Gondal, Bhavnagar samt den portugisiske kolonien Diu.

Grunnlegger av byen var Bahadur Khanji I i 1735. Fyrstedømmet ble så styrt av hans etterfølgere, blant annet av den muslimske dynastiet Babi. Den siste nawaben, Mohammad Mahabat Khanji III (1911–1948), forsøkte ved delingen av India i 1947 å gi slutte seg til Pakistan, noe som utløste folkeopprør i den hinduistiske befolkingen og det hele sluttet med indisk invasjon og anneksjon.

Eksterne lenker
---------------

* Infoside om Junagadh

|  |  |
| --- | --- |
| Oppslagsverk/autoritetsdata | Store norske leksikon **·** Encyclopædia Britannica **·** Nationalencyklopedin **·** VIAF **·** GND **·** LCCN **·** GeoNames **·** MusicBrainz
 |
**Morten Silberg Schantz** (født 19. oktober 1980 i Aarhus i Danmark) er en dansk jazzpianist.

Biografi
--------

Selv om han ble født i Aarhus, vokste Schantz opp i byen Kalundborg. Han startet med klassisk piano i en alder av 6 år, men fikk etterhvert motivasjonsproblemer i starten av tenårene. På grunn av en ny og inspirerende lærer ble han introdusert for jazz, og fikk tilbake motivasjonen. Han fikk raskt forbilder som Weather Report, Miles Davis, McCoy Tyner, Chick Corea, David Sanborn og Herbie Hancock.

I 1997 dannet Schantz sin første trio der han var bandleder. De spilte en del på lokale klubber og kunne året etter lage sin første demoplate som de kalte «*Cantaloupe Island*». I 1998 dannet han sekstetten «*The Marten Schantz Segment*» som inkluderte hans tidligere så inspirerende lærer, Mikkel Uhrenholdt på saksofon og Jesper Thomsen på trommer.

I 2001 ble han med i bandet «*Mikhalized*», der han bidro på debutplaten

I 2005 startet han opp det kritikerroste JazzKamikaze med medlemmer fra Danmark, Sverige og Norge, som samme år mottok prisen *Young Nordic Jazz Comets*

Diskografi
----------

### Med Mikhalized

* *Jazz muffin* ( 2003 eget plateselskap )

### Med JazzKamikaze

* *Supersonic revolutions*, (2010) – *SevenSeas Music*
* *The revolution's in your hands* (EP), (2009) – *SevenSeas Music*
* *Emergin pilots* (EP), (2008) – *SevenSeas Music*
* *Travelling at the speed of sound*, (2007) – *Stunt Records*
* *Mission I*, (2005) – *Stunt Records*

### Med Schantz Segment

* *Return From Exile* [live] (2006)

Referanser
----------

1. ↑  (dk) biografi Arkivert 2013-06-14, hos Wayback Machine. på artistens egen hjemmeside
2. ↑  (en) Morten Schantz (Resume) Arkivert 26. februar 2011 hos Wayback Machine.
3. 1 2  (dk) Mikhalized plate *Jazz Muffin*
4. ↑  (en) YoungNordicJazzComets winners[*død lenke*]

Eksterne lenker
---------------

* Offisielt nettsted Rediger på Wikidata

* (en) Morten Schantz – kategori av bilder, video eller lyd på Commons Rediger på Wikidata
* jazzkamikaze.com
* mikhalized.com/

Portaler: Danmark | Jazz

|  |  |
| --- | --- |
| Oppslagsverk/autoritetsdata | VIAF **·** MusicBrainz **·** Discogs
 |
**Timothy Sylvester Harris**, født 6. desember 1964, er en politiker fra Saint Kitts og Nevis som var øystatens tredje statsminister fra 2015 til 2022. Han var tidligere utenriksminister (fra 2001 til 2008) og finansminister (fra 2008 til 2010). Han var også visestatsminister og landbruksminister fra 2010 til 2013.

Biografi
--------

Harris er født i 1964 i landsbyen Tabernacle på nordkysten av øya Saint Kitts. Han har mastergrad i økonomi fra University of the West Indies i St. Augustine i Trinidad and Tobago og har videre utdannelse fra flere andre universitet.

Han engasjerte seg i politikk fra 1993 og ble innvalgt i parlamentet første gang i 1995 som representant for det sosialdemokratiske partiet St. Kitts-Nevis Labour Party. Han ble gjenvalgt i 2000, 2004 og 2010 og han hadde flere ministerposter i tiden fram til 2013.

I 2013 ble Harris sparket fra regjeringen av daværende statsminister Denzil Douglas. Harris dannet da partiet People's Labour Party senere samme år. Før parlamentsvalget 16. februar 2015 dannet hans parti PLP en allianse med to andre partier og denne alliansen fikk flertall ved valget. På tross av at PLP bare fikk et mandat ble Harris valgt til øystatens tredje statsminister og etterfulgte Denzil Douglas som hadde vært statsminister i nesten 20 år.

Ved valget 5. juni 2020 fikk alliansen et klart flertall i parlamentet og Harris fortsatte som statsminister. Den 5. august 2022 ble det holdt nytt valg, og alliansen som støttet Harris tapte flertallet til St. Kitts-Nevis Labour Party. Dette partiets leder, Terrance Drew overtok som statsminister etter Harris 6. august 2022.

Referanser
----------

1. ↑  «St. Kitts and Nevis: Gabinete / Cabinet». pdba.georgetown.edu.
2. 1 2  «A Profile of Dr Timothy Sylvester Harris Prime Minister - St Kitts and Nevis». OECS Business Focus.
3. ↑  «Prime Minister revokes appointment of Senior Minister». Office of the Prime Minister of St. Kitts and Nevis. 25. januar 2013. Arkivert fra originalen 23. februar 2014. Besøkt 7. mars 2023.
4. ↑  Terrance Drew hadde overtatt som leder for St. Kitts-Nevis Labour Party etter Denzil Douglas i 2021

|  |  |
| --- | --- |
| Oppslagsverk/autoritetsdata | VIAF **·** LCCN **·** ISNI **·** BBC Things
 |
***Krest i Mauzer*** (originaltittel: *Крест и Маузер*) er en sovjetisk stumfilm fra 1925 regissert av Vladimir Gardin.

Handling
--------

Historen finner sted i årene rett før den russiske revolusjonen, og den første perioden av det sovjetiske styresettet. Ved et krisesenter i en av Russlands vestlige byer føder den foreldreløse Yulka en sønn, som er barn av gjeteren Jerome. Pavlikha som er ansvarlig for krisenteret blir instruert av banets far at hun burde ta livet av den nyfødte babyen, og legge igjen liket i nærheten av det jødiske kvarteret av byen.

Organisasjonen De svarte hundre sprer deretter rykter om at mordet på det nyfødte barnet ble begått av jøder til deres religiøse ritualer. Opprør bryter snart løs blant de andre innbyggerne, og dette blir støttet av de lokale myndighetene.

Skuespillere
------------

* Yevgeni Chervyakov
* V. Kiselyova
* Vladimir Kriger
* Nikolay Kutuzov
* Naum Rogozhin
* Pyotr Savin
* T. Sinitsina
* Pyotr Starkovsky
* Raisa Yesipova

Referanser
----------

1. ↑  КРЕСТ И МАУЗЕР
2. ↑  Крест и маузер

Eksterne lenker
---------------

* (en) *Krest i Mauzer* på Internet Movie Database Rediger på Wikidata
**Comedievognen** er et av Danmarks eldste eksisterende barne- og ungdomsteater. Det ble grunnlagt i 1968 av Benny E. Andersen som et alternativ til Skolescenen hvor barn og unge kom i  teatret stort sett på voksenforestillingenes premisser.

Comedievognen ble et av de første alternative teatertilbud til skoler, barnehager og biblioteker – med tilbud om å vise vedkommende teater for barn og unge ute i de institusjoner barna ferdes i. Siden blomstrede flere danske barne- og ungdomsteater fram og der oppstod gjennom 70-tallet og 80-tallet et enestående faglig samarbeid teatrene imellom i forsøk på å dyktiggjøre skuespillere, instruktører, dramatikere m.fl. til den krevende disiplinen det er å spille teater for barn- og unge. Et samarbeid som i høy grad har høynet kvaliteten av dansk barneteater. Fra 90-tallet fram til i dag regnes dansk barne- og ungdomsteatre i internasjonale sammenhengen for "verdens beste barne- og ungdomsteater".

I dag er Comedievognen befolket med både unge og gamle skuespillere og produserer forestillinger som ofte inneholder humor, komikk, dans, poesi, et innblikk i barn- og unges situasjoner og forståelse for tidens "språk". Teatret har i dag egen scene på Nørrebro i København og turnerer derutover på 37. år over hele landet og i utlandet med sine forestillinger.

Portal: Danmark

|  |  |
| --- | --- |
| Oppslagsverk/autoritetsdata | Store Danske Encyklopædi **·** Gyldendals Teaterleksikon **·** VIAF
 |
Parti fra Morant's Curve i Banff nasjonalpark
Bilde fra Canadian Pacific Railway, 1914
**Bow Valley** er en dal ved øvre del av Bow River i Alberta, Canada. 

Navnet "Bow" henviser til vekster som lokale First Nations brukte til å lage buer av. Navnet på elven i det lokale språket var «Makhabn», som betyr «elva hvor treet vi lager buer av vokser».

Parker
------

Three Sisters sett fra Canmore
Bow Valley Provincial Park (del av Kananaskis Country park system) er etablert øst for Canadian Rockies i dalens bue, mens øvre del av Bow River renner gjennom Banff nasjonalpark. Canmore Nordic Centre Provincial Park ligger mellom Banff nasjonalpark og Canmore. 

Mange andre rekreasjonsområder er spredt utover dalen, blant andre Three Sisters, Gap Lake, Grotto Mountain, Lac des Arcs, Heart Ridge, Heart Mountain, Ghost Reservoir.

Innsjøer
--------

Man finner mange innsjøer i Bow Valley, både naturskapte og kunstige:

* Bow Lake
* Hector Lake
* Vermilion Lakes
* Lake Louise
* Gap Lake
* Lac des Arcs
* Ghost Lake

Referanser
----------

1. ↑  Bow Riverkeeper artikkel Arkivert 29. september 2011 hos Wayback Machine. om elva.
Sogndalstrand Kulturhotell sin hovedbygning med Eli Laupstad Omdal og Jan Oddvar Omdal i forgrunnen  Foto: Jarle Vines 
**Sogndalstrand Kulturhotell** er et hotell som ligger i Sogndalstrand i Sokndal i Rogaland. Hotellet ble etablert i 1996. Det var Ildsjelene Eli Laupstad Omdal og Jan Oddvar Omdal som startet en krambukafe i 1994 i Sogndalsstrand, stedet var da i ferd med å forfalle. De startet en idealistisk dugnadsinnsats for å sette fokus på den unike landsbyen fra seilskutetiden. I 1996 kunne de åpne hotellet etter en omfattende restaurering. 

Hotellet består av 8 hus frå 1800-tallet, det eldste huset er fra 1831. Alle husene til hotellet og resten av den gamle bebyggelsen i Sogndalstrand ble fredet i juni 2005

Hotellet har 24 overnattingsrom, restaurant, konditori, konferanserom og en fengselspub.
Sogndalstrand Kulturhotell ble regionvinner av Ganefart for området Aust-Agder, Vest-Agder og Rogaland i 2010.

Bilder
------

* Ett av hotellhusene med Jan Oddvar Omdal i forgrunnen.Ett av hotellhusene med Jan Oddvar Omdal i forgrunnen.
* Rådhuset består i dag av gjesterom og en fengselspub.Rådhuset består i dag av gjesterom og en fengselspub.
* Detaljer fra restaurantenDetaljer fra restauranten
* Ovn fra Laxevaags Værk i restaurantenOvn fra Laxevaags Værk i restauranten

Referanser
----------

1. ↑   bnb.no Sogndalstrand Kulturhotell
2. ↑   miljostatus.no Sogndalstrand kulturmiljø Arkivert 14. april 2011 hos Wayback Machine.
3. ↑   Nationen.no Regionvinnerne kåret i Ganefart[*død lenke*]

Kilder
------

* dehistoriske.no Sogndalstrand Kulturhotell
**Bowe Bergdahl** (født 28. mars 1986 i Sun Valley i Idaho) er en soldat i United States Army som ble fanget av Taliban-allierte Haqqani-nettverket i juni 2009 og løslatt den 31. mai 2014. 

Bergdahl er av delvis svensk og delvis norsk avstamning.

Bowe Bergdahl ble meldt savnet den 30. juni 2009. Siden den gang hadde Taliban publisert flere videoer som viser ham i fangenskap. Taliban krevde store summer i løsepenger og at flere terrorister skulle frigis før Bergdahl kunne settes fri. De fleste av disse terroristene var fra Afghanistan og ble holdt i Guantánamobukten fangeleir. Det ble spekulert i om Bergdahl ble smuglet over grensen til Pakistan og at dette gjorde en mulig redningsaksjon vanskelig, ettersom Pakistan er stengt for amerikanske styrker med base i Afghanistan.

Bergdahl ble løslatt den 31. mai 2014 etter at USA gikk med på en utveksling mot fem fanger Taliban var interessert i. Forhandslingene var foregått med hjelp av emiren av Qatar, Tamim ibn Hamad Al Thani, som mellomledd. 

I 2015 ble han tiltalt for desertering og for å ha overgitt seg til fienden uten å ha uttømt alle midler til forsvar.

Han erkjente seg skyldig etter tiltalen da krigsretten på Fort Bragg ble satt i 2017.

Referanser
----------

1. ↑   pantheon.world, besøkt 9. oktober 2017[Hentet fra Wikidata]
2. ↑  Trym Mogen (16. oktober 2017). «Bowe Bergdahl risikerer livstid i fengsel etter Taliban-mysteriet: - Jeg skjønner at det var ulovlig». *Dagbladet*. Besøkt 23. oktober 2017.
3. ↑  «Bowe Bergdahl møtte i krigsretten i USA». *VG*. 22. desember 2015. Besøkt 23. oktober 2017.
4. ↑  «US Army sergeant Bowe Bergdahl admits desertion» **(engelsk)**. BBC. 16. oktober 2017. Besøkt 23. oktober 2017.

Eksterne lenker
---------------

* 

|  |  |
| --- | --- |
| Wikinews | Wikinews: Taliban publicize video of captured U.S. soldier Bowe Bergdahl – relatert engelskspråklig nyhetssak |


|  |  |
| --- | --- |
| Oppslagsverk/autoritetsdata | Encyclopædia Britannica **·** VIAF **·** GND **·** LCCN
 |
Thomas Jefferys: *De russiske oppdagelser*, fra kart publisert av Det keiserlige akademi i St. Petersburg, London 1776. Kamtsjatka og Kurilene nederst til venstre.
**Morten Spangsberg** (russisk: Мартын Петрович Шпанберг; Martin Petrovitsj Spangberg, trolig født ca. 1690 (eller 1698) i Jerne ved Esbjerg,
død 26. september 1761 i Kronstadt i Russland) var en oppdagelsesreisende i den russiske tsars tjeneste. 

Sikker viten om ham ses først fra november 1720, da han lot seg verve til løytnant av 4. grad i tsar Peter den stores russiske flåte. Han hadde ry for å være brutal, stortalende og grådig, talte dårlig russisk og gjorde lite for å lære det. Som nestkommanderende deltok han i Vitus Berings to ekspedisjoner til Kamtsjatka, hvor han utviste en stor grusomhet overfor de innfødte, som ble benyttet til alt slags forberedende arbeide.

I den første ekspedisjon fra 1725-30, drev ekspedisjonsskipet rundt i det vi idag kjenner som Beringstredet, hvor tåken forhindret mannskapet i å utrede hvorvidt Sibir var landfast med Nord-Amerika eller ei. I den andre ekspedisjon fra 1733-43 kartla Spangsberg Kurilene, og gjennomførte de første besøk i Japan nordfra.

Det er oppstilt en statue, utformet av Bjørn Nordahl, i Esbjerg av Spangsberg, hvor han skuer ut over havnen.

Referanser
----------

1. ↑   catalogue.bnf.fr[Hentet fra Wikidata]
2. ↑  Martin Spangsberg på visitesbjerg.dk[*død lenke*]
3. ↑  Murphy, Robert: *Vitus Bering, en dansker i tsarens tjeneste*, Broe, 2011
4. ↑  Morten Spangsberg i Den store danske

Eksterne lenker
---------------

* aerenlund.dk om Vitus Bering

  

Portal: Danmark

|  |  |
| --- | --- |
| Oppslagsverk/autoritetsdata | Dansk biografisk leksikon **·** VIAF **·** GND **·** LCCN **·** ISNI **·** BNF **·** BNF (data) **·** LIBRIS
 |
Sognefjellshytta med Fannaråken i bakgrunnen (fra 1957).
**Sognefjellshytta** (1434 moh.) er en betjent privat turisthytte i Lom kommune i Innlandet fylke, ferdigbygget i 1947. Hytta ligger på Sognefjellet ved Fantesteinsvatnet like vest for det høyeste punktet på Sognefjellsveien, Fv 55 Lom – Vadheim. Hytta har 80 senger, og alle rom har innlagt varmt og kaldt vann.

Hytta har vært utvidet flere ganger. Et nytt overnattingsbygg ble åpnet i 2003, og på høsten 2009 ble det bygget åtte nye rom med dusj og toalett. Sommeren 2015 ble et mellombygg (260 m2) med ny resepsjon ferdig (Jensen & Skodvin Arkitektkontor). Dette er kjent for sin særegne arkitektur.

Sognefjellshytta sett fra Fante­steins­vatnet sommeren 2012 (før det særegne mellom­bygget ble oppført).

Eksterne lenker
---------------

* Sognefjellshyttas nettsted
* Sognefjellshytta: Video
* Nasjonale turistveier: Ny vår for Sognefjellshytta Arkivert 11. september 2016 hos Wayback Machine.
* Moelven: Limtre til nye høyder

|  |  |
| --- | --- |
| Oppslagsverk/autoritetsdata | Store norske leksikon
 |
Kathiawar sett fra verdensrommet
Kart over Kathiawar
**Kathiawar** er en halvøy ut mot Arabiahavet i det vestlige India. Den er en del av regionen Saurashtra i delstaten Gujarat og kalles også **Saurashtra-halvøyen**. Kathiawar har et areal på omkring 60 000 km2. Mot nord grenser Kathiawar mot det sesongbasert saltsjøområdet Little Rann of Kutch. Halvøyen avgrenses mot havet i nordvest av Kutchbukten, i vest og sør av Arabiahavet og i sørøst av  Khambhatbukten.

Høyeste punkt er Girnar, der toppen når 1031 moh. Det meste av landet er imidlertid lavt og under 180 moh. 
Klimaet er varmt og tørt. Vegetasjonen består mye av tonebuskskog, med mangrovevekst flere steder langs kysten. Det dyrkes hvete, hirse, peanøtter og bomull. Viktigste byer er Rajkot i innlandet, samt havnebyene Jamnagar ved Kutchbukten og Bhavnagar ved Khambhatbukten. I innlandet sør på halvøyen finnes nasjonalparken Gir National Park and Wildlife Sanctuary, som blant annet dyreliv også gir beskyttelse til ville asiatiske løver. Blackbuck National Park & Wildlife Sanctuary i øst er etablert spesielt for å beskytte hjorteantilopen, mens Marine National Park and Sanctuary verner korallrev, mangrove, fugler og maritimt dyreliv mellom øyene og fastlandet kysten av Kutchbukten.

Det finnes spor av Induskulturen i Kathiawar. Området kom under Mogulriket. I kolonitiden var Kathiawar oppdelt i et stort antall fyrstestater, som ved delingen av kolonitidens India ble integrert i det selvstendige India. Portugal hadde en liten øykoloni, Diu, på sørkysten av Kathiawar. Denne ble innlemmet i India i 1961, sammen med Goa og Daman.

Referanser
----------

1. ↑  «Gir National Park & Wildlife Sanctuary» Arkivert 22. november 2015 hos Wayback Machine. Forests & Environment Department.
2. ↑  «Blackbuck National Park & Wildlife Sanctuary» Arkivert 9. september 2011 hos Wayback Machine. Forests & Environment Department.
3. ↑  «Marine National Park and Sanctuary» Arkivert 24. januar 2012 hos Wayback Machine. Forests & Environment Department.

|  |  |
| --- | --- |
| Oppslagsverk/autoritetsdata | Store norske leksikon **·** Encyclopædia Britannica
 |
**Morten Ruud** (født 25. februar 1950 i Drammen) er en norsk jurist. Han er spesialrådgiver i Justis- og beredskapsdepartementet.

Ruud har vært sysselmann på Svalbard. Han var departementsråd i Justisdepartementet fra 1997 til 2012, herunder da terrorangrepene i Norge 2011 fant sted.

Biografi
--------

Morten Ruud tok juridisk embetseksamen i 1974. Fra 1976-90 var han ansatt i Justisdepartementets lovavdeling (konsulent, byråsjef 1983, underdirektør 1985, lovrådgiver 1985). I 1977–78 var han dommerfullmektig ved Indre Follo sorenskriverembete. I perioden 1990 til 1996 var han ekspedisjonssjef i Justisdepartementets polaravdeling. Fra 1996 til 1997 var han spesialråd i samme departement.

Morten Ruud har gjennomgått Forsvarets høgskoles hovedkurs i 1984–85. Ruud har bred erfaring fra offentlig utrednings- og utvalgsarbeid og internasjonalt arbeid. Blant annet var han leder for «sikkerhetsutvalget» (NOU 1993:3). Han har også hatt flere stillinger internasjonalt, blant annet i FN og Europarådet.

Ruud ble i 1997 utnevnt til departementsråd i Justisdepartementet. Han hadde permisjon fra departementet i perioden november 1998–november 2001 for å være sysselmann; han ble åremålsbeskikket i statsråd den 15. mai 1998. Ruud gikk av som departementsråd 27. april 2012 for å bli spesialrådgiver i Justisdepartementets lovavdeling.

Ruud har utgitt *Innføring i folkerett* (sammen med Geir Ulfstein, 1998, 2002, 2006), *Utvalgte emner i folkerett: metode, miljø, havrett, handel* (sammen med Geir Ulftsein og Ole Kristian Fauchald, 1997) og *Innføring i krigens folkerett* (1980).

Referanser
----------

1. ↑  VG (27. april 2012): *Departementsråd i Justisdepartement går på dagen*, hentet 27. april 2012

Litteratur
----------

* Kjetil Stormark (2011). *Da terroren rammet Norge : 189 minutter som rystet verden*. Kagge Forlag. ISBN 9788248911609.
* Alexandra Bech Gjørv med flere (22. juli-kommisjonen) (2012). *NOU 2012:14 : Rapport fra 22. juli-kommisjonen*. Oslo. ISBN 9788258311482.

|  |  |
| --- | --- |
| Oppslagsverk/autoritetsdata | Store norske leksikon **·** Prabook **·** VIAF **·** GND **·** LCCN **·** ISNI
 |
**Katheryn McCormack** (født 16. februar 1974), canadisk ishockeyspiller som deltok i de olympiske vinterleker 1998 i Nagano.

McCormack vant en olympisk solvmedalje i ishockey under vinter-OL 1998 i Nagano. Hun var med på det canadiske laget som kom på andreplass i ishockeyturneringen for damer bak USA. Det var første gangen ishockey for damer var med på det olympiske programmet. Seks nasjoner deltok. Canada ble nummer to i gruppespillet og fikk dermed spille finale mot USA som vant gruppespillet. Canada tapte finalen med 1-3.

OL-medaljer
-----------

* 1998 Japans flagg Nagano - Sølv Sølv i ishockey, damer Canadas flagg Canada

Referanser
----------

Eksterne lenker
---------------

* (en) Katheryn McCormack – Olympedia Rediger på Wikidata

* (en) Katheryn McCormack – Sports-Reference (OL-resultater – arkivert) Rediger på Wikidata

* (en) Katheryn McCormack – Canadian Olympic Committee Rediger på Wikidata

* (en) Katheryn McCormack – New Brunswick Sports Hall of Fame Rediger på Wikidata

* (en) Katheryn McCormack – Eliteprospects.com Rediger på Wikidata
Bouzouki
En **bouzouki** er et gresk strengeinstrument. Bouzoukien, som kan klassifiseres som en langhalset lutt, har 3 eller fire *kor* (strengepar). Bouzoukien med fire kor stemmes normalt Cc Ff AA dd. På midten av 1960-tallet ble bouzoukien introdusert i Irland og opptatt i den irske folkemusikk-tradisjonen. I motsetning til gresk bouzouki er irsk bouzouki flatbunnet og stemmes som en oktavmandolin – 'G'G DD AA ee.

Ordet kommer fra moderne gresk, *μπουζούκι*, avledet fra Tyrkisk, *bozuk* ("brukket, ødelagt, ribbet) eller *büzük* ("innsneveret, snurpet) – og henviser til utviklingen av instrumentet, som er en videreutvikling av strengeinstrumentene saz og bağlama.

Litteratur
----------

* Tobe Richards: *The Greek Bouzouki Chord Bible: CFAD Standard Tuning 1,728 Chords.* Cabot Books, Bristol (UK) 2007. ISBN 978-0-9553944-8-5

Eksterne lenker
---------------

* (en) Bouzoukis – kategori av bilder, video eller lyd på Commons Rediger på Wikidata
* Informationen auf zupfmusik-bw (deutsch)
* Deutschsprachiges Bouzoukiforum

|  |  |
| --- | --- |
| Oppslagsverk/autoritetsdata | Store norske leksikon **·** Store Danske Encyklopædi **·** Encyclopædia Britannica **·** GND **·** BBC Things
 |
En **motorveitunnel** er en tunnel som det går en motorvei gjennom. Disse tunnelene kan ha ett, to eller flere løp, Fosskolltunnelen har f.eks. tre. En ettløpstunnel har bare én kjøreretning. En del av tunnelene har mulighet for å legge om trafikken til toveis trafikk i ett løp mens det andre løpet av ulike årsaker er stengt. Tunneler (bortsett fra korte viltlokk og miljøtunneler) med mye trafikk må ofte stenges for å kunne utføre vedlikeholdsarbeid, f.eks. å vaske kameralinsene i overvåkningskameraene. Dette blir som oftest gjort om natten. Hvert 20.–30. år må tunnelen stenges over en periode på over ett år på grunn av rehabilitering. Da tar man ett løp om gangen og har toveistrafikk i det andre. Ledninger og teknisk utstyr må skiftes fordi levetiden har utløpt. Tunneler er dyre å bygge, og har flere ganger så høye vedlikeholdskostnader som tilsvarende vei i dagen. For ville dyr er det bra med tunneler, slik at de kan ferdes som normalt i skogen.

Referanser
----------

1. ↑  Statens vegvesens trafikkmeldinger
2. ↑  Statens vegvesen
**Motosaburo Masuyama** (増山 元三郎, *Masuyama Motosaburō*) (født 3. oktober 1912, død 3. juli 2005) var en japansk statistiker som fremmet idéene til R.A. Fisher. Han utviklet og influerte fagområdene rundt kvalitetskontroll og biometri.

Biografi
--------

Han ble født i byen Otaru på Hokkaido, og studerte fysikk ved Universitetet i Tokyo. I 1943 tok han sin doktorgrad. Han kalte Fishers tilnærming til statistikken for *the science of inference and planning*. Masuyama arbeidet i flere ulike etater, blant dem Japans meteorologiske institutt, Japans nasjonale institutt for statistisk matematikk og det indiske statistiske institutt og University of North Carolina.

I 1970 ble han medlem av fakultetet for anvendt matematikk ved Universitetet i Tokyo, hvor han satt frem til han pensjonerte seg i 1988. Masuyama forfektet mange radikale syn på bruken av statistikk innenfor humanbiologi.

Utmerkelser
-----------

* Asahi-prisen, 1948
* Deming-prisen, 1951

Referanser
----------

1. 1 2 3   Scientific Legacy Database, besøkt 16. desember 2022[Hentet fra Wikidata]

Eksterne lenker
---------------

* Nekrolog av Manabu Iwasaki, i *Biometric*, Bulletin of the *International Biometric Society* (PDF)

|  |  |
| --- | --- |
| Oppslagsverk/autoritetsdata | Prabook **·** VIAF **·** LCCN **·** ISNI **·** SUDOC **·** NDL
 |
**Clara Marie Weis** (1845-1934), gift Gædeken, var den siste stamhusbesitter av godset Rosendal.

Hun ble født i Aarhus som eldste datter av baronesse Edvardine Reinholdine Hoff-Rosencrone og etatsråd Hans Christian Weis (1811–1882). 21. juli 1874 giftet hun seg i Aarhus med den danske legen Carl Georg Gædeken. Da hennes yngste bror Edvard Weis-Hoff-Rosencrone døde i 1927, overtok hun Rosendal etter ham. Fru Gædeken hadde ofte gjestet godset sammen med søstrene sine, og følte seg knyttet til stedet.

Det ble arbeidet for at stamhuset skulle gå over til Universitetet. Fru Gædeken ble derfor den siste stamhusbesitter, og ved egen lov av 4. juli 1927 ble stamhuset gjort til fri eiendom på hennes hånd. Få dager senere opprettet hun et gavebrev hvor hun skjenket eiendom, løsøre og verdipapirer til Det kongelige Frederiks Universitet, som tok i mot gaven og gav den en ny status, Den Weis Rosenkroneske stiftelse.

Fru Gædeken orienterte tjenerskapet om forandringen, og om at de ville beholde deres stillinger. Selv reiste hun tilbake til København, men gjenbesøkte Rosendal hver sommer.

Fru Gædeken døde i 1934, og ved bisettelsen ble det nedlagt kranser fra den norske regjering og fra Universitetet.

Referanser
----------

1. ↑   Dagens Nyheder, hdl.handle.net, utgitt 14. mai 1934[Hentet fra Wikidata]
2. ↑  Carøe, K.F.; Selmer, J.H. (1891). *Den Danske Lægestand* (PDF). Kjøbenhavn: Otto B. Wroblewski’s Forlag. s. 110.
3. 1 2  Tennfjord, Finn (1944). *Stamhuset Rosendal*. Dybwad. s. 169-170.
4. ↑  Carsten Hopstock (1969). *Rosendal*. Universitetsforlaget. s. 62.

|  |  |
| --- | --- |
| Oppslagsverk/autoritetsdata | Geni
 |
**«Play a Simple Melody»** er en amerikansk sang, skrevet av Irving Berlin. Den var med i musikalen *Watch Your Step* fra 1914, hvor den ble fremført av Sallie Fisher og Charlie King (i rollene som Ernesta Hardacre og Algie Cuffs)

«Watch Your Step» var den første scenemusikalen som Berlin skrev og hadde 175 forestillinger på New Amsterdam Theater i New York City. Den eneste sangen som blir godt husket fra den er «Play a Simple Melody», én av de få ekte eksemplene på kontrapunkt i amerikansk populærmusikk – en melodi som løper mot en annen melodi, begge med tekster som er uavhengig av hverandre. To andre er «You're Just in Love» og «An Old-Fashioned Wedding», begge av Irving Berlin.

«Play a Simple Melody» var med i filmen *Show business* (*There's No Business Like Show Business*) fra 1954 med Ethel Merman, Dan Dailey, Donald O'Connor, Johnnie Ray, Mitzi Gaynor og Marilyn Monroe i hovedrollene. De presenterte Irving Berlin-sanger fra hele hans karriere. I filmen fremførte Dailey og Merman sangen i en vaudevillesekvens.

Teksten til «Play a Simple Melody» følger sporet til kontrapunktduetten ved at én sanger begjærer sangen som moren synger (stilen til en fordums generasjon), men den andre sangeren forakter en slik klassisk dagsorden ved å mangle interesse og rytme.

Bing og Gary Crosby (Matty Matlock's All Stars) var oppført på plateetiketten som *Gary Crosby and Friend*. Duetten ble en hitinnspilling i 1950. Den ble utgitt på 78-platen Decca 27112.

Norske versjoner
----------------

Egil Hagen og Freddy Kristoffersen har skrevet norske tekster. Hagens versjon bærer tittelen «Spill da opp en enkel melodi». Kristoffersens versjon heter «Spill en enkel liten melodi».

### Innspillinger

| År | Sangtittel | Albumtittel | Artist | Tekstforfatter | Platetype | Platemerke og katalognummer |
| --- | --- | --- | --- | --- | --- | --- |
| 1951 | «Spill da opp en enkel liten melodi» |  | Jens Chr. Mathisen med «Rag-Sokkene» - E. Monn-Iversen og W. Andresen, piano -B. Nerem, tenor - T. Østreng, trompet - Rogstad, trombone - K. Gustavsen, bass - P. Nyhaug, slagverk | Egil Hagen | 78-plate | Musica A 5015 |
| 1985 | «Spill en enkel liten melodi» | *De gamle gode slagerne* | Freddy Kristoffersen med sine døtre Linda og Elin, med orkester og koret Samklang | Freddy Kristoffersen | LP | FKP records |

Referanser
----------

1. ↑  IBDB: The official source of Broadway information
2. ↑  IBDB Watch Your Steps[*død lenke*]
3. ↑  There's No Business Like Show Business – Soundtracks hos Internet Movie Database
4. ↑  Decca Records in the 27000 to 27499 series
*For å lese om Gimle i andre betydninger av ordet, se Gimle*
Kart som viser Gimles beliggenhet (i rødt).
Det gamle løkkehuset i Gimle terrasse 1
**Gimle** er et område på Frogner i Oslo. Det ligger vest for Frederik Stangs gate og syd for Bygdøy allé, og avgrenses i syd og vest av Thomas Heftyes gate. Mesteparten av Gimle består av et høydedrag (kalt «Gimlehøyden» eller eventuelt «Gimletoppen»), med god utsikt over resten av Frogner og Skarpsno.

Gimle var opprinnelig en løkke (et landsted) utskilt fra Frogner Hovedgård, med hovedbygning i senempire, ombygget i 1856 etter tegninger av arkitektene Heinrich Ernst Schirmer og Wilhelm von Hanno for generalkonsul Peter Petersen. Løkka er bevart, og har adressen Gimle terrasse 1. Gimleområdet ble utparsellert for villabebyggelse omkring 1900 og senere fortettet med fornemme leiegårder. Strøket har noen av de dyreste leilighetene i Oslo. 

Navnet på strøket ble gitt til Gimle kino da den åpnet i 1939, selv om denne ligger på nordsiden av Bygdøy allé og dermed strengt tatt ikke ligger i det egentlige Gimle.

Ambassader
----------

* Indonesia (Fritzners gate)
* Tsjekkia (Fritzners gate)
* Slovakia (Thomas Heftyes gate)
* Østerrike (Thomas Heftyes gate)
* Storbritannia (Thomas Heftyes gate)
* Finland (Thomas Heftyes gate)
* Ungarn (Sophus Lies gate)

Eksterne lenker
---------------

* (en) Gimle, Oslo – kategori av bilder, video eller lyd på Commons Rediger på Wikidata

Portal: Oslo

|  |  |
| --- | --- |
| Oppslagsverk/autoritetsdata | Store norske leksikon
 |
«Bong» har flere betydninger.
En **bong** er et redskap som brukes for å mest mulig effektivt få i seg rusmidler, og er derfor populære festinnslag i visse miljøer. Det finnes to hovedtyper bong, nemlig **bongpipe** som brukes for inntak av røyk fra cannabis eller andre urter eller rusmidler, og **ølbong** som brukes for inntak av alkohol.

Vannbong uten vann

Bong-piper
----------

En **bong** er en pipe med *choke*, altså et hull som kan åpnes for å slippe inn luft slik at brukeren fortere kan trekke ut røyken. En vannpipe med choke kalles **vannbong**.

Bonger som er utviklet for bruk med cannabis-røyking er særdeles effektiv fordi man får i seg nesten all røyken som produseres, og røyken filtreres gjennom vann to ganger, som gjør det mer behagelig å røyke. Uten denne filtreringen gjennom vann, kan røyking av cannabis ofte være litt smertefullt hvis man tar mye røyk ned i lungene på en gang. []

Ølbong
------

*Merk: Ordet «ølbong» også kan referere til en papirlapp eller sjetong som man kan veksle inn i øl, se Bong (andre betydninger).*
En **ølbong** består av en trakt med en slange på. Den som skal drikke ligger gjerne under, med slangen i munnen. En assistent holder trakten og heller øl eller andre alkoholholdige væsker i den. Tyngdekraften sørger så for at væsken med stor hastighet spyles inn i mottakerens munn.

|  |  |
| --- | --- |
| Oppslagsverk/autoritetsdata | NKC
 |
Solnedgang over Rio Negro
**Negro** (portugisisk: *Rio Negro*) er ei nordlig sideelv til Amazonas i Brasil. Lengden på hovedelva er om lag 1 550 km, men største vassdragslengde medregnet Branco, den lengste sideelva, er 2 250 km. Elva dannes ved samløpet mellom Casiquiare, som starter ved en bifurkasjon fra elva Orinoco, og elva Guainía fra provinsen Guainía lengst øst i Colombia. Den største sideelva er den 1 450 km lange Branco fra nord. Negro renner ut i Amazonas ved Manaus og er farbar for litt større skip om lag 150 kilometer oppover i den tørreste delen av året.

Elva har fått navnet sitt etter det mørke elvevannet.

De største sideelvene er Vaupés og Branco.

Eksterne lenker
---------------

* (en) Negro River (tributary of the Amazon) – kategori av bilder, video eller lyd på Commons Rediger på Wikidata

|  |  |
| --- | --- |
| Oppslagsverk/autoritetsdata | Store norske leksikon **·** Encyclopædia Britannica **·** Encyclopædia Britannica **·** VIAF **·** GND **·** NKC **·** GeoNames
 |
**Eleanor Manning** (født 21. mars 1906, død 21. november 1986) var en australsk tjenestekvinne[] og speiderleder. Hun var medlem av Women's Australian National Services og ble den mest høytstående tjenestekvinnen i Australian Women's Army Service i delstaten New South Wales. 

Da Australian Women's Army Service (AWAS) ble etablert i oktober 1941, ble Manning medlem av denne organisasjonen og fikk graden major. Etter å ha gjennomgått offisersutdannelse ved Yarra Junction i Victoria i november 1941 vendte hun tilbake til Sydney for å fortsette sin militære utdannelse. Sammen med sin stab var hun ansvarlig for rekruttering og den innledende opplæringen av alle nye medlemmer som sluttet seg til Australian Women's Army Service i New South Wales. Manning ble også utnevnt til sjef for Australian Women's Services Officer's Training School, som lå i Darley i Victoria. 

I 1946 reiste Manning og tre andre kvinner til Malaya for å arbeide sammen med Guide International Service (GIS) med rehabilitering etter krigsen. I 1955 ble hun kommissær for Girl Guides Association of Australia, en posisjon hun holdt frem til 1962. Senere ble hun 1960-1969 medlem av World Committee for World Association of Girl Guides og Girl Scouts. Manning ble utnevnt til Australian International Commissioner.

Manning ble utnevnt til offiser (OBE) av den britiske ordenen Order of the British Empire i 1959 for sin militære innsats for Australia. Hun ble også tildelt Kong Georg VIs kroningsmedalje og Dronning Elizabeth IIs kroningsmedalje. The Eleanor Manning Training Fund, som ble opprettet til minne om Elanor Manning, gir økonomisk støtte til australske kvinner som deltar på utvalgte australske opplæringssentre i Asia-regionen eller Stillehavet. 

Manning døde i november 1986, i en alder av 80 år.

Referanser
----------

  


|  |  |
| --- | --- |
| Oppslagsverk/autoritetsdata | Australian Dictionary of Biography **·** Prabook
 |
**Mathias Grönberg** (født 12. mars 1970) er en svensk profesjonell golfspiller.

Grönberg ble født i Stockholm og begynte på en svensk golfskole da han var 15 år gammel. Han ble raskt medlem av det svenske juniorlandslaget. Som 18-åring bidro han i stor grad til Sveriges seier i Eisenhower Trophy, der han tidligere hadde vunnet individuelt. Etter seieren med landslaget ble han profesjonell i 1990. Etter noen år på Challenge-touren fikk han fullt medlemskap på Europatouren i 1994. Det første året endte han på 86.-plass på pengelisten (*Order of Merit*). Grönberg tok sin første seier på Europatouren året etter da han vant European Masters, og endte 1995-sesongen som nr. 22 på pengelisten.

I 1998 vant Grönberg sin andre turnering på Europatouren, i Smurfit European Open. Seiersmarginen var 10 slag, og ingen annen spiller vant så stort på touren det året. Dette året kom han på 10.-plass på pengelisten. Grönbergs fremgang gav ham plass på det svenske laget i Dunhill Cup og World Cup of Golf. Han tok sin tredje turneringsseier i South African Open Championship i 2000, og den fjerde i Italian Open Telecom Italia i 2003. I 2004 mistet Grönberg plassen på Europatouren etter en dårlig sesong med 132.-plass på pengelisten, men isteden ble han, etter syv forsøk, medlem av den amerikanske PGA-touren.

Meritter
--------

### Seire på Europatouren

* 1995: European Masters
* 1998: Smurfit European Open
* 2000: South African Open Championship
* 2003: Italian Open Telecom Italia

Eksterne lenker
---------------

* Offisielt nettsted Rediger på Wikidata
* (en) Mathias Grönberg – PGA-touren Rediger på Wikidata

* (en) Mathias Grönberg – Europatouren Rediger på Wikidata

* (en) Mathias Grönberg – Sunshine-touren Rediger på Wikidata

* (en) Mathias Grönberg – Verdensrankingen Rediger på Wikidata

Portal: Golf
**Yugurer** (egentlig *Sarı Yoğur* «gule uighurer» 裕固族, *Yùgùzú*) er navnet på en av de minste av de 55 offisielt anerkjente etniske minoriteter i Folkerepublikken Kina. Ifølge folketellingen i 2000 utgjør de 13 719 personer. De lever først og fremst i det autonome fylket Sunan Yugur (肃南裕固族自治县), som ligger under Zhangye i provinsen Gansu.

Det tales tre språk blant yugurene. Om lag en tredel av dem taler østyugurisk, også kalt *engger*. Dette er et mongolsk språk). En tredjedel taler vestyugurisk, også kalt *yohur*. Det er et tyrkisk språk). Den siste tredjeparten taler kinesisk, som også er kommunikasjonsspråket mellom øst- og vestyugurene, ettersom de færreste av dem behersker begge de språkene. Høyere lamaer og enkelte dannede yugur behersker i tillegg tibetansk.

Vestyugurene er for det meste buddhister, men ellers er de for det meste shamanister.

Referanser
----------

1. ↑  Wolfgang-Ekkehard Scharlipp: *Die frühen Türken in Zentralasien*, s. 2

|  |  |
| --- | --- |
| Oppslagsverk/autoritetsdata | LCCN
 |